Alex Ahrendtsen (DF), 2023-04-11:
Tak, formand.
Det er nok ikke nogen hemmelighed, at Dansk Folkeparti kommer til at stemme nej til dette forslag; vi har været imod disse internationale udskolingslinjer fra starten, lige siden de første gang blev præsenteret i 2013-2014.
Vi ser ingen grund til dem; vi ønsker en dansk folkeskole, hvor man taler dansk.
Vi støtter derimod fri- og privatskolers mulighed for at udbyde internationale linjer, hvor man kan undervise på tysk, engelsk og fransk.
Det giver god mening; det er det private initiativ, men i en dansk folkeskole skal man selvfølgelig tale dansk.
Under den her debat kom jeg til at tænke på Søren Kierkegaard, som jo måtte bede om en dispensation, da han skulle aflevere sin afhandling, fordi man på daværende tidspunkt skulle skrive på latin.
Således blev op imod en fjerdedel og for nogle af uddannelsernes vedkommende halvdelen af uddannelserne på et tidspunkt udbudt på engelsk, hvad der så også har bevirket et faldende niveau, bl.a. fordi underviserne ikke har de fornødne engelskkundskaber til at kunne undervise på en måde, der er nødvendig for, at de studerende kan få det udbytte, de skal have af det, og fordi de studerende oftest havde et langt dårligere niveau end på deres modersmål.
Det, der så sker med dette lovforslag, er jo, at man blander sprogundervisning sammen med undervisning i naturvidenskabelige fag.
Altså, enhver ved jo, at jo mere man taler, og jo mere undervisning man får i sprog, jo bedre bliver man også til det.
Jeg er ikke sikker på, at de får et mere fagligt stærkt udbytte af det naturvidenskabelige indhold.
Det er det sådan rent faglige argument.
Men der er også et kulturargument, og det er jo, at vi bor i Danmark, og i Danmark taler vi dansk.
Folkeskolen er alles folkeskole, og dermed skal man også kunne undervises udelukkende på dansk.
Hvad man så gør
senere hen i livet,
er noget andet.
Men det er jo ikke alle, der skal på universitetet.
Lige nu er det en fjerdedel af en årgang, der går på universitetet, hvilket vil sige, at tre fjerdedele aldrig kommer på universitetet.
Så er der nogle, der går på professionsuddannelser, og det, der så er interessant, er, at professionshøjskolerne jo bl.a. advarer imod dette, fordi de kender til udbyttet af den undervisning, der foregår på engelsk.
Så nej, kære venner, det er en ekstremt dårlig idé.
Dertil kommer den ulige konkurrence med fri- og privatskoler, som jo har muligheden for at lave de her afdelinger, og det støtter vi i Dansk Folkeparti.
Vi støtter det dog ikke, når det gælder for folkeskolerne, af den årsag at det er en dansk folkeskole, hvor man skal kunne give børnene de basale kundskaber.
Og det er altså ikke tale om basale kundskaber, når der undervises i naturvidenskabelige fag på engelsk.
Det skal foregå på dansk, fordi vi skal have et fagligt niveau, hvor basis er det danske.
Jeg er ked af, at Dansk Folkeparti er det eneste parti i Folketinget, som egentlig er modstander af disse internationale linjer i de kommunale folkeskoler.
Jeg havde håbet på, at der var lidt flere, der ville være imod.
Vi holder fanen højt.
Og fanen er jo dannebrog.
Andre holder så det internationale højt i Folketinget.
Det er vi kede af.
Vi håber selvfølgelig, at man besinder sig på et eller andet tidspunkt, så vi atter kan vende tilbage til udgangspunktet for Søren Kierkegaard, nemlig det danske.